Chaymi paykuna Jesusta perseguirqaku samana punchawpi chaykuna rurasqanmanta.
Chaymi Jesus nirqa:
—Taytayqa kunankamam llamkachkan llamkachkanitaqmi ñoqapas —nispa.
Judiokunaqa wañurachiytaqa munarqaku manam samana punchawpi imapas rurasqallanmantachu,
aswanqa “Diosqa Taytaymi” nispa Dioswan igualakusqanraykum.
Diospa Churinqa munayniyoq kasqanmanta
Jesusmi nirqa:
—Cheqaptapunim nikichik,
Churiqa ima ruraytapas sapallanqa manam atinmanchu,
ruraspaqa ruran Taytapa rurasqanta qawaspallanmi,
Taytapa tukuy rurasqantam Churipas ruran pay hina.
Dios Taytaqa kuyanmi Churita hinaspam qawachin tukuy ima rurasqanta,
ichaqa qamkuna admirakunaykichikpaqmi aswan hatun kaqkunataraq qawachinqa.
Dios Taytam wañuqkunata kawsarichin,
chaynam Churipas kawsarichin munasqankunata.
Taytaqa manam pitapas juzganchu,
payqa Churinmanmi tukuy atiyta qoykurqa juzgananpaq
chaynapi Taytata yupaychasqankuta hina Churitapas llapallanku yupaychanankupaq.
Churita pipas mana yupaychaqqa manam yupaychanchu kachamuqnin Taytatapas.
—Cheqaptapunim nikichik,
pipas nisqaykunata uyariqqa hinaspa kachamuwaqniypi iñiqqa wiñay kawsayniyoqñam kachkan.
Payqa manam castigasqachu kanqa,
aswanqa wañuymantam kawsaymanña pasarun.
Cheqaptapunim nikichik,
hamuchkanmi punchaw,
ñam chayamuchkanña,
wañuqkunam uyarinqa Diospa Churinpa qayasqanta,
uyariqninkunaqa kawsanqam.
Dios Taytaqa kikinpi vidayoqmi,
Churimanpas qoykurqam kikinpi vidayoq kananpaq.
Runakunata juzgananpaqmi atiytapas qoykurqa Diosmanta Hamuq kasqanrayku.
Kay nisqaymantaqa amayá admirakuychikchu,
huk punchawmi Diospa Churinpa qayasqanta uyarispanku llapallan wañuqkuna kawsarimunqaku.
Allin ruraqkunaqa wiñay kawsanankupaqmi kawsarimunqaku,
mana allin ruraqkunañataqmi kawsarimunqaku castigasqa kanankupaq.
Jesusqa munayniyoq kasqanmanta testigokuna
—Kikillayqa manam imatapas ruraymanchu.
Ñoqaqa uyarisqayman hinam justiciawan juzgani.
Ñoqaqa rurani manam kikiypa munasqaytachu aswanqa kachamuwaqniypa munasqantam.
Kikillaymanta willakuptiyqa manachá cheqapchu kanman.
Hukmi ñoqamantaqa willakun,
paypa willakusqanqa cheqapmi.
Qamkunam Juanta tapuchimurqankichik,
chaymi payqa cheqapta willakurqa.
Ñoqaqa pruebataqa manam maskanichu runakunamantaqa,
kaykunataqa nikichik qamkuna salvakunaykichikpaqmi.
Juanqa karqa lampara hina rataspa achkiqmi,
chaymi munarqankichik chay achkiywan as tiempollapas kusikuyta.
Ñoqapa testigoyqa Juanpa nisqanmantapas aswan confiakunaraqmi.
Taytaypa kamachiwasqantam ñoqaqa rurani,
chay rurasqaykunam ñoqamanta willakun testigo hina,
chay rurasqaykunawantaqmi yachanku Taytapa kachamuwasqantapas.
Kachamuwaqniy Dios Taytam ñoqamanta willakun.
Qamkunaqa manam haykapipas uyarirqankichikchu Taytapa rimasqantaqa,
manataqmi rikurqankichikchu rikchaynintapas.
Sonqoykichikpiqa manam paypa palabranpas kanchu ñoqapi mana iñisqaykichikrayku,
ñoqataqariki paymi kachamuwarqa.
Wiñay kawsay tariyta munaspaqa Bibliatayá allinta estudiaychik.
Bibliaqa ñoqamantam willakun testigo hina.
Wiñay kawsayniyoq kanaykichikpaq qayachkaptiypas manam ñoqamanqa hamuyta munankichikchu.
—Runakunapa alabawasqantaqa manam chaskinichu.
Qamkunataqa reqsikichikmi chaymi yachani Dios mana kuyasqaykichikta.
Ñoqaqa hamurqani Taytaypa sutinpim hinaptinmi mana chaskiwankichikchu,
huk hamunman kikinpa sutillanpi hinaptinmi ichaqa chaskiwaqchik.
Kikikichikpuralla alabanakuchkaspaqa hinaspa Diospa alabasunaykichikta mana maskachkaspaqa ¿imaynataq iñiyta atiwaqchik?
Qamkunaqa amayá piensaychikchu Taytapa qayllanpi acusanaymantaqa,
Moisesmi acusasunkichikqa payman hapipakusqaykichikrayku.
Moisespa nisqankunata creechkaspaqa ñoqapipas creewaqchikchá,
Moisesqa ñoqamantam qellqarqa.
Moisespa qellqasqanpi mana creespaqa ¿imaynataq creewaqchik ñoqapa nisqaykunataqa?